उधमपुर। उधमपुर शहर के साथ स्थित भगवान जगन्नाथ, बलभद्र और सुभद्रा का परिसर वीरवार को तीर्थ स्थल बना हुआ था। दूरदराज से हजारों भक्तों का सैलाब वहां भगवान के दर्शन को उमड़ पड़ा था। मौका था गोल मेला का। इस मौके पर भगवान जगन्नाथ पर चढ़ावा चढ़ाने का सिलसिला देर शाम तक जारी रहा। दिन भर लंगर-भंडारे भी चलते रहे। उधर, मंदिर परिसर के पास आयोजित गोल मेले को लेकर दिन भर हर्ष और उल्लास का वातावरण बना रहा। खराब मौसम के बावजूद बच्चों में खासा उत्साह देखा जा रहा था। भगवान का प्रसाद ग्रहण करने के बाद लोग अपने परिवार के साथ मेले का भरपूर लुत्फ उठाया। रंग-बिरंगे गुब्बारे और झूले बच्चों को सहज उत्साहित कर रहा था। यानी देर शाम तक मंदिरों और मेले में लगी दुकानों पर अच्छी-खासी भीड़ जमी रही। तरह-तरह के डोगरा व्यंजनों के स्टाल भी लगाए गए थे, जहां लोगों ने खूब खरीदारी की। बता दें कि वीरवार की सुबह से ही भक्तों का तांता मंदिर में लगना शुरू हो गया था। यह गोल मेला हर छह महीने में लगता है।